## Sanitat nomena Luis Ibáñez Gadea nou gerent del Departament de Salut València – Doctor Peset

*** Ibáñez és especialista en Medicina Familiar i té una llarga trajectòria i experiència en l’Administració valenciana**

​​​​​​​El conseller de Sanitat, Marciano Gómez, ha nomenat Luis Ibáñez Gadea nou gerent del Departament de Salut de València – Doctor Peset, en substitució de Francisco M. Dolz Sinisterra.

Nascut a València, Luis Ibáñez és llicenciat en Medicina i Cirurgia (1982) per la Facultat de Medicina de la Universitat de València i especialista en Medicina Familiar i Comunitària. Va obtindre una plaça de metge per oposició de l’Ajuntament de València i té un màster en Salut Comunitària.

Actualment és metge del Departament de Salut de València – Doctor Peset, departament en el qual ha exercit com a cap de zona bàsica (coordinador mèdic del Centre de Salut Font de Sant Lluís i el Consultori Carretera d’Artés), tutor de residents i col·laborador docent de la Universitat de València.

Luis Ibáñez té una llarga trajectòria i experiència en l’Administració valenciana, on ha ocupat càrrecs de responsabilitat des de 1995 en àrees com ara Sanitat, Seguretat i Emergències, i Presidència.

Destaca el seu pas per la Secretaria Autonòmica de Sanitat (2014-2015), la Direcció Territorial de Sanitat i Consum a València (1995-1996) i el càrrec de portaveu de Sanitat com a diputat en les Corts Valencianes (2011-2014).

D’altra banda, ha sigut delegat territorial del Govern Valencià a València (1996-2001), conseller de l’Autoritat Portuària de València, director general d’Interior (2001-2005), secretari autonòmic d’Interior (2005-2007) i secretari autonòmic de Governació (2007-2011).

Ara assumeix el repte d’ocupar la gerència d’un departament de salut que proporciona atenció sanitària a unes 285.000 persones i compta amb 11 centres de salut i 10 consultoris auxiliars, a més d’un centre d’especialitats (Montolivet) i l’Hospital Universitari Doctor Peset. Es tracta d’un departament de salut eminentment assistencial que destaca pel caràcter innovador i la cura d’aspectes com ara la docència i la investigació.

A càrrec seu tindrà un equip humà compost per més de 3.000 professionals que, en 2022, van gestionar quasi 2 milions de consultes en atenció primària i més de 500.000 consultes en atenció hospitalària. Així mateix, l’Hospital Universitari Doctor Peset va atendre en 2022 un total de 144.146 urgències, va tindre 20.606 ingressos, 1.133 parts i va realitzar 23.312 intervencions quirúrgiques. L’activitat trasplantadora de l’any passat es resumeix en 88 trasplantaments renals, 26 trasplantaments de progenitors hematopoètics i 22 trasplantaments de còrnies.

Fecha: 21/08/2023